АҞӘА, нанҳәа 25 – Sputnik, Роберт Џьапуа. Аурыс бызшәазы ареспубликатә олимпиадаҟны аиааира згаз рхы аладырхәит аҵара-рккаратә ныҟәара "Мшыбзиа Урыстәыла". Абри атәы Sputnik иазеиҭалҳәеит Аԥсны иҟоу аурыс обшьчинақәа ркоординациатә хеилак аинформациатә центр анапхгаҩы Елена Шестакова.
Шестакова лажәақәа рыла нанҳәа 4 — 11 рзы Санкт-Петербург иҟан Аԥснытәи аҵаҩцәа. Урҭ аҭаан ирбеит ақалақь аԥшӡарақәа.
"Ари ауснагӡатә мҩаԥган Урыстәыла Аԥсны азханаҵеижьҭеи аа-шықәса аҵра аламҭалазы. Ари аныҟәара иалахәыз ахәыҷқәа даара агәахәара рыманы ихынҳәит", — лҳәеит лара.
Аԥсны иҟоу аурыс обшьчинақәа ркоординациатә хеилак аинформациатә центр анапхгаҩы Елена Шестакова иара убасгьы иазгәалҭеит аныҟәара иалахәыз реиҳараҩык раԥхьаӡа акәны Санкт-Петербург шырбаз.
"Агәра згоит урҭ изныкымкәа уахь ихынҳәып ҳәа. Иҟалашт иара уаҟа зҵара иацызҵарц зҭаххогьы", — лҳәеит Шестакова.
Есышықәсатәи ари ауснагӡатә иалахәын иара убасгьы Британиа Ду, Венгриа, Бельгиа, Ҟазахстан уҳәа рҟынтәи ашколхәыҷқәа.